CELEX: 32022D0289
Language: et
Date: 2022-02-22 00:00:00
Title: Komisjoni rakendusotsus (EL) 2022/289, 22. veebruar 2022, millega luuakse „Ökosüsteemide analüüsimise ja katsete Euroopa teadusuuringute infrastruktuuri konsortsium „“ („Analysis and Experimentation on Ecosystems ERIC““) (AnaEE-ERIC) (teatavaks tehtud numbri C(2022) 933 all) (Ainult bulgaaria-, hollandi-, itaalia-, prantsus-, rootsi-, soome-, taani- ja tšehhikeelne tekst on autentsed) (EMPs kohaldatav tekst)

24.2.2022   
               
               
                  ET
               
               
                  Euroopa Liidu Teataja
               
               
                  L 43/73
               
            
         KOMISJONI RAKENDUSOTSUS (EL) 2022/289,
         22. veebruar 2022,
         millega luuakse „Ökosüsteemide analüüsimise ja katsete Euroopa teadusuuringute infrastruktuuri konsortsium „“ („Analysis and Experimentation on Ecosystems ERIC““) (AnaEE-ERIC)
         
            
               (teatavaks tehtud numbri C(2022) 933 all)
            
         
         (Ainult bulgaaria-, hollandi-, itaalia-, prantsus-, rootsi-, soome-, taani- ja tšehhikeelne tekst on autentsed)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,
         ning arvestades järgmist:
         
                     (1)
                  
                  
                     Bulgaaria, Tšehhi, Taani, Prantsusmaa, Itaalia, Soome ja rahvusvaheline Vahemere piirkonna põllumajandusuuringute keskus esitasid komisjonile taotluse luua Euroopa teadusuuringute infrastruktuuri konsortsium „Analysis and Experimentation on Ecosystems ERIC“ (AnaEE-ERIC) (edaspidi „taotlus“). Belgia on teinud teatavaks oma otsuse osaleda konsortsiumis AnaEE-ERIC esialgu vaatlejana.
                  
               
                     (2)
                  
                  
                     Taotlejad on kokku leppinud, et konsortsiumi AnaEE-ERIC asukohaliikmesriigiks saab Prantsusmaa.
                  
               
                     (3)
                  
                  
                     Vastavalt EMP ühiskomitee otsusele nr 72/2015 (2) hõlmab Euroopa Majanduspiirkonna (EMP) leping määrust (EÜ) nr 723/2009.
                  
               
                     (4)
                  
                  
                     Komisjon hindas taotlust vastavalt määruse (EÜ) nr 723/2009 artikli 5 lõikele 2 ja jõudis järeldusele, et see vastab nimetatud määruses sätestatud nõuetele. Hindamise käigus sai komisjon arvamusi ökosüsteemide analüüsi ja nendega eksperimenteerimise valdkonna sõltumatutelt ekspertidelt.
                  
               
                     (5)
                  
                  
                     Käesoleva otsusega ettenähtud meetmed on kooskõlas määruse (EÜ) nr 723/2009 artikli 20 alusel loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Käesolevaga luuakse Euroopa teadusuuringute infrastruktuuri konsortsium „Analysis and Experimentation on Ecosystems ERIC“ (AnaEE-ERIC).
            
            
               2.   Konsortsiumi AnaEE-ERIC põhikirja olulised osad on esitatud käesoleva rakendusotsuse lisas.
            
         
         
            Artikkel 2
            Käesolev otsus on adresseeritud Belgia Kuningriigile, Bulgaaria Vabariigile, Tšehhi Vabariigile, Taani Kuningriigile, Prantsuse Vabariigile, Itaalia Vabariigile ja Soome Vabariigile.
         
         
            Brüssel, 22. veebruar 2022
            
               
                  Komisjoni nimel
               
               
                  komisjoni liige
               
               Mariya GABRIEL
            
         
         
            (1)  ELT L 206, 8.8.2009, lk 1.
         
            (2)  EMP ühiskomitee 20. märtsi 2015. aasta otsus nr 72/2015, millega muudetakse EMP lepingu protokolli nr 31 koostöö kohta teatavates valdkondades väljaspool nelja vabadust (ELT L 129, 19.5.2016, lk 85).
      
      
         
            LISA
            KONSORTSIUMI AnaEE-ERIC PÕHIKIRJA OLULISED OSAD
            
               Artikkel 1
               Nimi
               Käesolevaga luuakse hajutatud Euroopa teadusuuringute infrastruktuuri konsortsium (ERIC) nimega „Analysis and Experimentation on Ecosystems ERIC“ (AnaEE-ERIC). Kõnealune konsortsium on Euroopa teadusuuringute infrastruktuuri konsortsium (ERIC), mis on loodud määruse (EÜ) nr 723/2009 sätete alusel.
            
            
               Artikkel 2
               Põhikirjajärgne asukoht
               Konsortsiumi AnaEE-ERIC põhikirjajärgne asukoht on Prantsusmaal Gif-sur-Yvette’is.
            
            
               Artikkel 3
               Ülesanne ja tegevusalad
               
                  1.   Konsortsiumi AnaEE-ERIC peamine ülesanne on luua hajus teadustaristu, mis on pühendatud ökosüsteemide analüüsimisele ja nendega eksperimenteerimisele, ja seda töös hoida. Selle eesmärk on pakkuda vahendeid, teenuseid ja teadmisi, mis on vajalikud ühiskonna ees seisvate keeruliste üleilmsete keskkonna- ja kliimaprobleemide lahendamiseks.
               
               
                  2.   Konsortsiumi AnaEE-ERIC töös osalevad kesküksus (CH), liidese- ja sünteesikeskus (ISC), tehnoloogiakeskus (TC) ja andmete modelleerimise keskus (DMC).
               
               
                  3.   Lõike 1 kohaldamisel teeb AnaEE-ERIC järgmist:
                  
                              a.
                           
                           
                              koordineerib juurdepääsu riiklikele eksperimentaal-, analüüsi- ja modelleerimisplatvormidele ning korraldab koostööd Euroopa rajatistega;
                           
                        
                              b.
                           
                           
                              hõlbustab Euroopa teadusuuringute programmide ja projektide teostamist;
                           
                        
                              c.
                           
                           
                              arendab tehnoloogiat, ühtlustab meetodeid, loob tööstuspartnerlusi ja hõlbustab teadmussiiret;
                           
                        
                              d.
                           
                           
                              aitab Euroopa teadusruumis kaasa teadmiste ja/või pädevuste vahetusele ning edendab intellektuaalse potentsiaali ärakasutamist kogu Euroopas;
                           
                        
                              e.
                           
                           
                              arendab andmetele juurdepääsu, nende jagamist ja modelleerimist;
                           
                        
                              f.
                           
                           
                              korraldab koolitusi;
                           
                        
                              g.
                           
                           
                              rakendab kommunikatsioonistrateegiat;
                           
                        
                              h.
                           
                           
                              teostab mis tahes muid seonduvaid tegevusi, mis on vajalikud konsortsiumi ülesannete täitmiseks.
                           
                        
               
                  4.   AnaEE-ERIC täidab oma peamist ülesannet mittemajanduslikel alustel. AnaEE-ERIC võib tegeleda piiratud majandustegevusega, tingimusel, et see on tihedalt seotud artikli 3 lõikes 3 sätestatud põhiülesannetega ja ei ohusta nende täitmist.
               
            
            
               Artikkel 4
               Tegevuse kestus ja tegevuse lõpetamine
               
                  1.   AnaEE-ERIC asutatakse esialgu kümneks aastaks. Liikmete kogu võib otsustada tegevust pikendada kümneaastaste järjestikuste ajavahemike võrra.
               
               
                  2.   AnaEE-ERICu tegevuse lõpetamise kohta teeb otsuse liikmete kogu vastavalt põhikirja artikli 18 lõikele 10.
               
               
                  3.   Pärast AnaEE-ERICu tegevuse lõpetamise otsuse vastuvõtmist teavitab AnaEE-ERIC sellest otsusest ilma põhjendamatu viivituseta ja igal juhul kümne päeva jooksul Euroopa Komisjoni.
               
               
                  4.   Pärast AnaEE-ERICu võlgade tasumist järele jäänud vara jagatakse liikmete vahel proportsionaalselt iga liikme poolt AnaEE-ERICule makstud kumuleerunud aastamaksudega, nagu on sätestatud põhikirja artiklis 17.
               
               
                  5.   AnaEE-ERIC teatab komisjonile tegevuse lõpetamise menetluse lõpuleviimisest ilma põhjendamatu viivituseta ja igal juhul kümne päeva jooksul.
               
               
                  6.   AnaEE-ERIC lakkab eksisteerimast päeval, mil Euroopa Komisjon avaldab sellekohase teatise Euroopa Liidu Teataja L-seerias.
               
            
            
               Artikkel 5
               Vastutus
               
                  1.   AnaEE-ERIC vastutab oma võlgade eest.
               
               
                  2.   Liikmete rahaline vastutus AnaEE-ERICu mistahes võlgade eest piirdub nende vastavate sissemaksetega AnaEE-ERICu viimase täistegevusaasta eest.
               
               
                  3.   AnaEE-ERIC sõlmib asjakohase kindlustuslepingu, et katta tegevusega seotud riskid.
               
            
            
               Artikkel 6
               Kasutajate juurdepääs
               
                  1.   Juurdepääs AnaEE-ERICu rajatistele ja teenustele, mida osutavad AnaEE-ERICu kesküksus või teeninduskeskused, tagatakse avatud juurdepääsu põhimõtete alusel. AnaEE-ERIC rakendab taristule juurdepääsu eeskirju koos tasudega, mis annavad eelise konsortsiumi liikmetele.
               
               
                  2.   AnaEE-ERIC annab oma veebiportaali kaudu teavet kliima- ja biogeograafiliste gradientide ning AnaEE-ERICu platvormide täiendavate oskuste ja tehnikate kohta, et aidata teadlasi projektide väljatöötamise etapis ja hõlbustada projektide inkubeerimist, kasutades mitut platvormi kogu oma liikmeskonna hulgas.
               
               
                  3.   AnaEE-ERICu kesküksus võimaldab juurdepääsu AnaEE-ERICu rajatistele ja teenustele, mida osutavad teeninduskeskused või riiklikud platvormid, tuginedes kavandatava kasutuse teadusliku kvaliteedi hindamisele, liikmete kogu määratud eksperdikomitee sõltumatule teaduslikule hinnangule ja AnaEE-ERICu hinnangule tehnilise teostatavuse kohta. Taotlusega seotud võimalikke eetilisi küsimusi käsitleb sõltumatu eetika nõuandekomitee (vt põhikirja artikkel 25).
               
               
                  4.   Kui teadusuuringutega seotud juurdepääsu AnaEE-ERICu rajatistele ja teenustele tuleb piirata suutlikkusega seotud põhjustel, tehakse valik põhikirja rakenduseeskirjades sätestatud korras, võttes arvesse valikukriteeriume, mis põhinevad teaduslikul tipptasemel ning taotluse tehnilisel ja rahalisel teostatavusel.
               
               
                  5.   AnaEE-ERIC teeb iga projekti metaandmed kättesaadavaks algusest peale nii riiklike platvormide eksperimendiseadete kui ka teeninduskeskuste koostatud andmete jaoks.
               
               
                  6.   Andmed tehakse kättesaadavaks vastavalt AnaEE-ERICu avatud juurdepääsu põhimõtetele. Juurdepääsu reguleeritakse vastavalt põhikirja rakenduseeskirjadele, üldjuhul on sellel ühine ooteaeg, mille järel muutuvad andmed üldsusele kättesaadavaks. Juurdepääsu põhimõtetes võetakse arvesse Euroopa andmekaitsealase õigusraamistiku sätteid, (1) mis on seotud kasutajate isikuandmete jagamisega liikmete vahel.
               
            
            
               Artikkel 7
               Teaduslik hindamine
               AnaEE-ERICu tegevust hindab iga viie aasta järel ajutine sõltumatu teaduskomitee. Sellise hindamise algatab liikmete kogu, kes annab vajaduse korral konkreetsed juhised. Kõnealuse hindamise põhimõtted ja menetlused määratakse kindlaks põhikirja rakenduseeskirjades.
            
            
               Artikkel 8
               Teabe levitamine
               
                  1.   AnaEE-ERIC soodustab teadusuuringuid ning toetab üldjuhul võimalikult vaba juurdepääsu teadusandmetele.
               
               
                  2.   AnaEE-ERIC palub kasutajatel teha oma uurimistulemused avalikult kättesaadavaks ja teha oma tulemused kättesaadavaks ka AnaEE-ERICu kaudu.
               
               
                  3.   AnaEE-ERIC kasutab sihtrühmadeni jõudmiseks erinevaid kanaleid, sealhulgas veebiportaal, uudiskiri, seminarid, osalemine konverentsidel, artiklid ajakirjades ja päevalehtedes, sotsiaalvõrgustikud jne.
               
            
            
               Artikkel 9
               Intellektuaalomandiõigused
               
                  1.   Kõik intellektuaalomandiõigused, mille on loonud AnaEE-ERIC, mis tulenevad tema tegevusest või mille ta on omandanud või välja arendanud oma tegevuse käigus, kuuluvad AnaEE-ERICule.
               
               
                  2.   Kui AnaEE-ERICu ja liikmete või vaatlejate vahelistest lepingutest ei tulene teisiti, kuuluvad kõik liikme või vaatleja loodud, tema tegevusest tulenevad või tema poolt omandatud või välja arendatud intellektuaalomandiõigused kõnealusele liikmele või vaatlejale.
               
            
            
               Artikkel 10
               Töösuhted
               
                  1.   AnaEE-ERICu töötingimusi reguleeritakse selle riigi õigusaktidega, kus töötajad töötavad, või selle riigi õigusaktidega, kus AnaEE-ERICu tegevus toimub.
               
               
                  2.   AnaEE-ERICu töötajate valikumenetlus on läbipaistev, mittediskrimineeriv ning selles austatakse võrdseid võimalusi. Töölevõtmine ja töösuhted on mittediskrimineerivad.
               
               
                  3.   Töölevõtmine algab rahvusvahelise töökuulutuse avaldamisega.
               
            
            
               Artikkel 11
               Hanked
               
                  1.   AnaEE-ERIC kohtleb hankekandidaate ja pakkujaid võrdsetel ja mittediskrimineerivatel alustel, sõltumata sellest, kas nad asuvad Euroopa Liidus või mitte. AnaEE-ERICu hankepõhimõtted lähtuvad läbipaistvuse, mittediskrimineerimise ja konkurentsi põhimõtetest. Hankemenetluste ja -kriteeriumide üksikasjalikud eeskirjad sätestatakse põhikirja rakenduseeskirjades.
               
               
                  2.   Liikmete ja vaatlejate tehtavate hangete puhul, mis on seotud AnaEE-ERICu tegevusega, võetakse asjakohaselt arvesse AnaEE-ERICu vajadusi, tehnilisi nõudeid ja asjaomaste asutuste kehtestatud spetsifikatsioone.
               
            
            
               (1)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).